ສະຫາຍ ວິໄລວົງ ບຸດດາຄຳ ກຳມະການສູນກາງພັກ ເລຂາຄະນະບໍລິຫານ ງານພັກແຂວງ ເຈົ້າແຂວງຈຳປາສັກ ພ້ອມຄະນະ ໄດ້ຕ້ອນຮັບ ສະຫາຍ ບຸ່ຍ ເຖ ຢຸງ ກົງສູນໃຫຍ່ແຫ່ງ ສສ ຫວຽດນາມ ປະຈຳພາກໃຕ້ ລາວ, ພ້ອມດ້ວຍຄະນະ ໃນໂອກາດ ເຂົ້າຢ້ຽມຂ່ຳນັບ ອວຍພອນປີໃໝ່ລາວ ພ.ສ 2564 ທີ່ຈະມາເຖິງ.
ທີ່ພິທີ, ສະຫາຍ ວິໄລວົງ ບຸດດາຄຳ ໄດ້ກ່າວສະແດງຄວາມຂອບໃຈ ຕໍ່ຄຳອວຍພອນ ຂອງ ສະຫາຍກົງສູນໃຫຍ່, ເຊິ່ງຍາມໃດກໍ່ເຫັນໄດ້ເຖິງຄວາມສໍາຄັນ ແລະ ໄດ້ໃຫ້ການຮ່ວມມືຫລາຍດ້ານຜ່ານມາ ແລະ ຕີລາຄາສູງຕໍ່ຜົນງານ ໃນການເປັນໃຈກາງ ການປະສານງານຊ່ວຍ ຮັດແໜ້ນຄວາມສາມັກຄີ ແລະ ຜັນຂະຫຍາຍການຮ່ວມມື ລະຫວ່າງ ບັນດາແຂວງພາກໃຕ້ ຂອງ ສປປ ລາວ ກັບ ສສ ຫວຽດນາມ. ເວົ້າລວມ, ເວົ້າສະເພາະ ແຂວງຈຳປາສັກ ແລະ ແຂວງຈຳປາສັກ ແມ່ນໄດ້ສຳເລັດການທົບທວນຄືນການຮ່ວມມື ໃນໄລຍະ 05 ປີ ຕີລາຄາຜົນສໍາເລັດ ໃນການພົວພັນຮ່ວມມື ລະຫ່ວາງ ແຂວງຈຳປາສັກ ກັບ ບັນດາແຂວງພາກກາງ - ພາກໃຕ້ ສສ ຫວຽດນາມ ແລະ ໃນໂອກາດປີ ໃໝ່ລາວ ພ.ສ 2564 ທີ່ຈະມາເຖິງ ຂໍອວຍພອນແດ່ ທ່ານກົງສູນໃຫຍ່, ການນຳພັກ-ລັດ ແລະປະ ຊາຊົນ ຫວຽດນາມ ຈົ່ງມີສຸຂະພາບແຂງແຮງ ມີພາລະນາໄມສົມບູນ ມີຜົນສຳເລັດໃນໜ້າທີ່ການງານທຸກປະການ, ອວຍພອນແດ່ ສາຍພົວພັນ, ມິດຕະພາບອັນເປັນມູນເຊື້ອ, ການຮ່ວມມືຮອບດ້ານ ລະຫວ່າງ ສອງພັກ-ສອງລັດ ປະຊາຊົນສອງຊາດ ເວົ້າລວມ, ເວົ້າສະເພາະ ແຂວງຈຳປາສັກ ໃຫ້ໝັ້ນຄົງ ຕະ ຫລອດໄປ.
kpl.gov.la